Objava spremenjenega enotnega dokumenta po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2021/C 269/10)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije eAmbrosia.

ENOTNI DOKUMENT

„FARRO DI MONTELEONE DI SPOLETO“

EU št.: PDO-IT-0603-AM01 – 26. februar 2021

ZOP (X) ZGO ( )

1. Ime

„Farro di Monteleone di Spoleto“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

1.6. Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

„Farro di Monteleone di Spoleto“ je krajevni ekotip dvozrne pire vrste Triticum dicoccum, značilen za območje proizvodnje, ki je zaradi prilagoditve podnebju in tlom sčasoma dobil naslednje posebne morfofiziološke lastnosti, po katerih se razlikuje od pire, vzgojene na drugih geografskih območjih: spomladanski habitus; višina rastline do 120 cm; zmerno razraščanje; srednje vzravnan položaj stebla po razraščanju; rastline s tankim steblom in listi s šibko do srednje sinjo obarvanostjo; drobno, pretežno plosko klasje, ki je umazano bele barve, ko je dozorelo; lupina se tesno prilega golcu; ta ima steklast prelom, goste resice na konici in je izrazito ukrivljen; svetla jantarno rjava barva, ki daje proizvodu poseben značaj in je značilna za vse proizvode tudi po mletju. Pira „Farro di Monteleone di Spoleto“ se daje v promet v naslednjih tipologijah: FARRO INTEGRALE [polnozrnata pira]: podolgovata in ukrivljena zrna svetle jantarno rjave barve, oluščena pleve, v ustih je čvrsta in suha; FARRO SEMIPERLATO [polperlirana pira]: od polnozrnate pire se razlikuje po rahli obdrsanosti površine golca, ki pa ostaja cel; je svetlejša od polnozrnate in mehkejša v ustih, zaradi česar je primerna za enolončnice in solate; FARRO SPEZZATO [lomljena pira]: pridobiva se iz zrn polnozrnate pire, oluščenih pleve, in sicer s prelomom vsakega zrna na več delov in selekcijo po velikosti v ločevalnem stroju; je svetlo rjave jantarne barve in ima obliko steklastih lusk; SEMOLINO DI FARRO [pirin zdrob]: pridobiva se z mletjem polnozrnate pire; po velikosti je zdrob drobnejši od lomljene pire, a zaradi steklastega preloma ni prahast, v ustih se kremasto raztopi in je zelo svetlo rjave barve.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Postopki pridelave, razvrščanja, luščenja, brušenja, lomljenja in mletja ZOP Farro di Monteleone di Spoleto morajo pri štirih tradicionalnih tipologijah (polnozrnati piri, polperlirani piri, lomljeni piri in pirinem zdrobu) zaradi zagotavljanja nespremenjene kakovosti in značilnih lastnosti proizvoda nujno potekati na območju proizvodnje.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pira „Farro di Monteleone di Spoleto“ se sprosti v porabo v pakiranjih od 100 g do 25 kg, pri čemer se za vse vrste proizvoda tj. za polnozrnato piro, polperlirano piro, lomljeno piro in pirin zdrob, uporabljajo kateri koli materiali in tehnologija, ki so v skladu z veljavno zakonodajo. Vsa pakiranja ZOP „Farro di Monteleone di Spoleto“ je treba zapečatiti, embalaža mora biti nova, čista, netoksična in skladna z ustrezno veljavno zakonodajo na ravni EU in nacionalni ravni, kar velja tudi za papir in vstavljene tiskovine v stiku s proizvodom.

3.6. Posebna pravila za označevanje proizvoda, za katerega se uporablja registrirano ime

Pakiranja imajo na etiketah obvezno jasne in čitljive tiskane črke, logotip, grafični simbol EU ter ustrezne zakonsko zahtevane navedbe in informacije. Logotip je sestavljen iz pravokotnika, v katerem je na eni strani obris profila leva na zadnjih šapah, ki v šapi drži dva klasa pire, na drugi pa je šest klasov pire.

Pri uporabi logotipa za označevanje z etiketami je treba obvezno upoštevati razmerja med črkami v skladu z grafičnim prikazom, predstavljenim v nadaljevanju.

Vendar je dopustna uporaba logotipa v sivih odtenkih oziroma eni barvi.

Proizvodi, za pripravo katerih se uporablja ZOP „Farro di Monteleone di Spoleto“, tudi po predelavi, se smejo dajati v promet v pakiranjih, ki vsebujejo omenjeno ime, vendar brez logotipa EU. Omenjeno sklicevanje na ime mora vsebovati naslednji napis: „proizvedeno s piro Farro di Monteleone di Spoleto“. Ta se uporabi samo, če je proizvod z zaščiteno označbo porekla, certificiran kot tak, izključna sestavina iz vrste Triticum dicoccum (Schübler); sklicevanje pa je tako, da pri potrošniku ne zbuja dvoma o tem, da se ZOP nanaša izključno na sestavino in ne na predelan proizvod.

4. Jedrnata opredelitev geografskega območja

Območje proizvodnje ZOP „Farro di Monteleone di Spoleto“ obsega gorske predele jugovzhodnega dela pokrajine Perugia in zajema celotno upravno ozemlje občin Monteleone di Spoleto in Poggiodomo ter del upravnega ozemlja občin Cascia, Sant’Anatolia di Narco, Vallo di Nera in Scheggino na nadmorski višini 700 m in višje.

5. Povezava z geografskim območjem

Za območje pridelave tega proizvoda so značilna strma, apnenčasta in kamnita zemljišča, ki ležijo nad 700 m nadmorske višine in preprečujejo zaostajanje vode v vlažnih letnih časih. So povprečno bogata z organskimi snovmi, imajo visoko vsebnost fosforja in nizko vsebnost kalija. Oblikovitost visoke planote določa posebne podnebne značilnosti območja z dolgimi, zelo ostrimi zimami s pogostimi zmrzalmi, ki trajajo do maja, in nekaj poletnimi tedni z visokimi dnevnimi temperaturami, tj. podnebne razmere, ki jim ekotip „Farro di Monteleone di Spoleto“, ki se jim je sčasoma prilagodil, uspešno kljubuje.

Lastnost, zaradi katere je ZOP „Farro di Monteleone di Spoleto“ edinstvena, je svetla jantarno rjava barva golca, ki je steklast in čvrst, z mokastimi ostanki. Plosk, kratek, ozek klas z ne predolgimi in rahlo razcepljenimi zrni dopolnjuje značilno sliko tega proizvoda.

Posebne fizične in organoleptične lastnosti pire „Farro di Monteleone di Spoleto“ in še zlasti značilni golec jantarne barve in steklastega preloma je mogoče pripisati prepletu talnih in podnebnih razmer območja proizvodnje in še posebno apnenčastim, kamnitim zemljiščem, ki ležijo nad 700 m nadmorske višine in zaradi strmine preprečujejo zaostajanje vode v vlažnih letnih časih. Izvedeni preizkusi in znanstvene študije so pokazali, da se z uporabo semen pire Farro di Monteleone di Spoleto na drugih območjih doline Valnerina pridobi proizvod, ki sčasoma izgubi posebne lastnosti, kar priča o močnem procesu ekotipizacije, ki je povezano z območjem proizvodnje in ki ga je povzročila tudi velika geografska osamitev, zaradi katere se je razvila posebna krajevna sorta. Zadostuje namreč že premik na druga bližnja ozemlja, pa se isto zrno razvije iz steklastega v mokastega. To je rastlina s spomladanskim habitusom, primerna za setev konec zime na gorskih območjih, na katerih strma, apnenčasta, kamnita zemljišča, bogata s fosforjem in z nizko vsebnostjo kalija, preprečujejo zaostajanje vode v vlažnih letnih časih. Podnebje je značilno gorsko, z zelo ostrimi zimami s pogostimi zmrzalmi, ki trajajo do maja, in nekaj poletnimi tedni z visokimi dnevnimi temperaturami. Pira Farro di Monteleone di Spoleto se je sčasoma prilagodila tem podnebnim razmeram in jim uspešno kljubuje. Povezava med proizvodom in območjem pridelave je še očitnejša ob upoštevanju antičnih zgodovinskih najdb. V „Grobnici voza“ (etruščanski grobnici iz 6. stoletja pr. n. št.) v mestu Monteleone di Spoleto so bili najdeni primerki žit, med katerimi so bila tudi zrna pire, ki so po vsej verjetnosti pripadala prav vrsti, ki se danes tradicionalno prideluje na območju Monteleone di Spoleto, to je Triticum dicoccum, kar priča o njeni veliki razširjenosti in uporabi med žitnimi kulturami tistega časa. V mestu Monteleone di Spoleto je pregled arhiva omogočil odkritje in shranitev dokumentov, ki dokazujejo, da je bila pridelava pire razširjena že konec 16. stoletja, nato pa se je njena uporaba v kmetijskih običajih območja v naslednjih stoletjih nadaljevala vse do danes. Očitno je torej, da je bila skozi čas temeljnega pomena človekova sposobnost uporabe tehnik obdelave zemljišč in izbire pravega trenutka za setev in žetev. Ta sposobnost se je prenašala z očeta na sina ter je omogočila izboljšanje in povečanje proizvodnje tega odličnega žita velike energetske in osvežilne vrednosti, prav gotovo nič manjše od drugih žit. Tradicionalni recepti za enolončnice in juhe za praznovanja in posebne priložnosti so naposled pripomogli k temu, da je ta proizvod postal široko cenjen.

Sklic na objavo specifikacije proizvoda

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletišču: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 179, 19.6.2014, str. 17.